書郭熙橫卷
作者：蘇轍
朝代：宋

paragraphs: 鳳閣鸞臺十二屏，屏上郭熙題姓名。
崩崖斷壑人不到，枯松野葛相欹傾。
黄散給舍多肉食，食罷起愛飛泉清。
皆言古人不復見，不知北門待詔白髮垂冠纓。
袖中短軸纔半幅，慘澹百里山川橫。
巖頭古寺擁雲木，沙尾漁舟浮晚晴。
遥山可見不知處，落霞斷雁俱微明。
十年江海興不淺，滿帆風雨通宵行。
投篙椓杙便止宿，買魚沽酒相逢迎。
歸來朝中亦何有，包裹觀闕圍重城。
日高困睡心有適，夢中時作東南征。
眼前欲擬要真物，拂拭束絹付與汾陽生。